b'\n_START_ARTICLE_\nAkropolis (Ateena)\n_START_SECTION_\nMaantiede\n_START_PARAGRAPH_\nAkropolis sijaitsee Attikan tasangon keskell\xc3\xa4 antiikin aikaisen ja nykyisen Ateenan kaupungin keskustassa. Kukkula kohoaa noin 90 metri\xc3\xa4 ymp\xc3\xa4r\xc3\xb6iv\xc3\xa4\xc3\xa4 tasankoa korkeammalle ja noin 156 metrin korkeuteen merenpinnasta, ja se hallitsee edelleen kaupungin maisemia. Kukkulan l\xc3\xa4nsipuolella sijaitsee matalampi Areiopagin kukkula ja luoteispuolella Agoran alue. Antiikin Ateenan alakaupunki sijaitsi kukkulan ymp\xc3\xa4rill\xc3\xa4 erityisesti sen pohjois- ja it\xc3\xa4puolella. Pohjoispuolella sijaitsee nykyisin Monastir\xc3\xa1kin kaupunginosa, it\xc3\xa4- ja koillispuolella Pl\xc3\xa1kan vanha kaupunki. Akropoliin ymp\xc3\xa4rist\xc3\xb6 muodostaa nykyisin siit\xc3\xa4 nimens\xc3\xa4 saaneen Akr\xc3\xb3polin kaupunginosan, jossa on muun muassa Akr\xc3\xb3polin metroasema._NEWLINE_Akropolis muodostaa luonnonlinnoituksen, jossa on jyrk\xc3\xa4t sein\xc3\xa4m\xc3\xa4t ja sis\xc3\xa4\xc3\xa4nk\xc3\xa4ynti ainoastaan l\xc3\xa4nsip\xc3\xa4\xc3\xa4st\xc3\xa4. Kukkulan luoteis- ja etel\xc3\xa4rinteill\xc3\xa4 sijaitsi antiikin aikana l\xc3\xa4hteit\xc3\xa4 (mm. niin kutsuttu Mykenel\xc3\xa4inen l\xc3\xa4hde), joiden ansiosta kukkula oli oivallinen linnoituksen paikka, sill\xc3\xa4 se kykeni n\xc3\xa4in kest\xc3\xa4m\xc3\xa4\xc3\xa4n pitk\xc3\xa4\xc3\xa4kin piirityst\xc3\xa4._NEWLINE_Antiikin aikana Akropolis oli puutarhamainen paikka istutuksineen, suurine rakennuksineen ja patsaineen. Nykyisin kukkula on l\xc3\xa4hes puuton ja auringon paahtama. Kukkulan ymp\xc3\xa4rill\xc3\xa4 erityisesti sen pohjois-, l\xc3\xa4nsi- ja etel\xc3\xa4puolella on puistoalue. Akropolis muodostaa yhdess\xc3\xa4 sen etel\xc3\xa4rinteen arkeologisen alueen sek\xc3\xa4 Agoran alueen kanssa yhten\xc3\xa4isen arkeologisen n\xc3\xa4ht\xc3\xa4vyyden ja autoliikenteelt\xc3\xa4 rauhoitetun jalankulkualueen.\n_START_SECTION_\nEsihistoria ja antiikki\n_START_PARAGRAPH_\nAteenan asutus syntyi alun perin Akropoliille ja sen v\xc3\xa4litt\xc3\xb6m\xc3\xa4\xc3\xa4n ymp\xc3\xa4rist\xc3\xb6\xc3\xb6n. Akropoliin paikka on ollut asuttu viimeist\xc3\xa4\xc3\xa4n neoliittisella kivikaudella noin 4000 eaa. Linnoituksena sit\xc3\xa4 on k\xc3\xa4ytetty viimeist\xc3\xa4\xc3\xa4n mykenel\xc3\xa4isell\xc3\xa4 pronssikaudella 1000-luvulla eaa., jolloin se toimi mykenel\xc3\xa4isen Ateenan kuningaskunnan keskuksena. Siell\xc3\xa4 oletetaan sijainneen Ateenan kuninkaiden palatsi. 1200-luvulla eaa. kukkula suojattiin vahvalla Pelasgimuuriksi (Pelasgikon) kutsutulla muurilla, josta on s\xc3\xa4ilynyt joitakin osia varsinkin kukkulan lounaisosassa. Sen lis\xc3\xa4ksi kukkulalta on l\xc3\xb6ydetty v\xc3\xa4h\xc3\xa4isi\xc3\xa4 muita mykenel\xc3\xa4isen ajan rakennusten osia. Kukkulan muut varhaisemmat j\xc3\xa4\xc3\xa4nteet ajoittuvat geometriselle kaudelle._NEWLINE_Mykenel\xc3\xa4iselle ajalle sijoittuvassa kreikkalaisessa mytologiassa Akropolis oli paikka, jossa Athene ja Poseidon kilpailivat kaupungin omistuksesta. Poseidon loi paikalle suolavesil\xc3\xa4hteen. Athene voitti kilvan luotuaan kaupunkilaisia enemm\xc3\xa4n miellytt\xc3\xa4neen oliivipuun. Akropoliihin liittyv\xc3\xa4t my\xc3\xb6s muun muassa kertomukset Kekropsista, t\xc3\xa4m\xc3\xa4n tytt\xc3\xa4rist\xc3\xa4 Aglauroksesta, Hersest\xc3\xa4 ja Pandrosoksesta, sek\xc3\xa4 Erikhthonioksesta ja Erekhtheuksesta. Antiikin ajalla monet myytit yhdistettiin ennen kaikkea Erekhtheionin temppelin paikkaan._NEWLINE_Viimeist\xc3\xa4\xc3\xa4n arkaaisella kaudella 700-luvulla eaa. Akropoliista tuli pyh\xc3\xa4 paikka ja Ateenan uskonnollisen el\xc3\xa4m\xc3\xa4n keskuksia. Tuolloin paikalle perustettiin kaupunkia suojelevan Athene Poliaan kultti, sek\xc3\xa4 rakennettiin t\xc3\xa4m\xc3\xa4n varhaisin temppeli, joka sijaitsi my\xc3\xb6hemm\xc3\xa4n Athene Poliaan temppelin paikalla. Hekatompedon-temppeli eli varhaisin my\xc3\xb6hemm\xc3\xa4n Parthenonin paikalla ollut Athenen temppeli rakennettiin noin 570\xe2\x80\x93566 eaa. Laajemmin Akropolista alettiin rakentaa tyranni Peisistratoksen toimeksiannosta. Tuolloin rakennettiin muun muassa varhaisempi Propylon eli porttirakennus sek\xc3\xa4 ensimm\xc3\xa4inen my\xc3\xb6hemm\xc3\xa4n Athene Niken temppelin paikalla ollut jumalattaren pyh\xc3\xa4kk\xc3\xb6. Peisistratoksen aikana perustettiin my\xc3\xb6s Ateenan merkitt\xc3\xa4vin uskonnollinen juhla Panathenaia, jonka er\xc3\xa4\xc3\xa4n\xc3\xa4 keskuksena kukkula toimi. Athene Poliaan temppeli rakennettiin noin 529-520 eaa._NEWLINE_Hekatompedon-temppeli purettiin ateenalaisten voitettua persialaiset Marathonin taistelussa vuonna 490 eaa., jolloin paikalle alettiin rakentaa uutta ja suurempaa Athenen temppeli\xc3\xa4 eli niin kutsuttua Vanhaa Parthenonia tai Esi-Parthenonia. T\xc3\xa4m\xc3\xa4 keskener\xc3\xa4inen temppeli kuitenkin tuhoutui persialaisten hy\xc3\xb6kk\xc3\xa4yksess\xc3\xa4 vuonna 480 eaa. Akropoliin muiden pyh\xc3\xa4k\xc3\xb6iden ohella._NEWLINE_Persialaissotien j\xc3\xa4lkeen Akropoliin linnoitusta vahvistettiin pohjoislaidan niin kutsutulla Themistokleen rakennuttamalla muurilla ja etel\xc3\xa4laidan Kimonin muurilla. N\xc3\xa4m\xc3\xa4 muodostavat p\xc3\xa4\xc3\xa4osan nykyisinkin n\xc3\xa4kyvist\xc3\xa4 muureista. Linnoittamisessa k\xc3\xa4ytettiin linnavuoren tuhoutuneiden temppelien osia. Uuden Athenen temppelin eli nykyisen Parthenonin rakentaminen alkoi vasta Perikleen kaudella vuonna 447 eaa., kun Deloksen meriliiton rahavarat oli siirretty Delokselta Akropoliille ja kukkulasta tuli liiton keskus. Parthenon valmistui vuonna 438 eaa. Kokonaisuudessaan suuri Akropoliin rakennusprojekti kesti koko 400-luvun eaa. j\xc3\xa4lkimm\xc3\xa4isen puoliskon, ja siihen kuuluivat Parthenonin ohella my\xc3\xb6s uusi suurempi Propylaia (437\xe2\x80\x93432 eaa.), Athene Niken temppeli (435\xe2\x80\x93420 eaa.) sek\xc3\xa4 Erekhtheion (421\xe2\x80\x93406 eaa.). Samaa aikakautta pidet\xc3\xa4\xc3\xa4n my\xc3\xb6s koko Ateenan kulta-aikana. Mukana rakennust\xc3\xb6iss\xc3\xa4 olivat muun muassa kuvanveist\xc3\xa4j\xc3\xa4 Feidias sek\xc3\xa4 arkkitehdit Iktinos, Kallikrates ja Mnesikles._NEWLINE_Peloponnesolaissodan j\xc3\xa4lkeen vuodesta 404 eaa. Akropoliille ei en\xc3\xa4\xc3\xa4 rakennettu uusia merkitt\xc3\xa4vi\xc3\xa4 rakennuksia antiikin ajalla. N\xc3\xa4in linnavuori oli saanut jotakuinkin nykyisen muotonsa. Roomalaisella ajalla vuonna 27 eaa. Parthenonin it\xc3\xa4puolelle rakennettiin pieni Rooman ja Augustuksen temppeli. My\xc3\xb6s Erekhtheion kunnostettiin. Vaikka muita kreikkalaisia temppeleit\xc3\xa4 ry\xc3\xb6stettiin tuona aikana, Parthenon s\xc3\xa4ilytti arvostuksensa ja koskemattomuutensa. Herulien hy\xc3\xb6kk\xc3\xa4yksen j\xc3\xa4lkeen 200-luvulla jaa. Akropoliin linnoitusta vahvistettiin j\xc3\xa4lleen. L\xc3\xa4nsip\xc3\xa4\xc3\xa4h\xc3\xa4n rakennettiin my\xc3\xb6s kaksi uutta porttia.\n_START_SECTION_\nMy\xc3\xb6hempi historia ja kaivaukset\n_START_PARAGRAPH_\n500-luvulla Akropoliin temppelit muutettiin kirkoiksi. Seurauksena temppelien arkkitehtuuri k\xc3\xa4rsi vaurioita, mutta toisaalta ne s\xc3\xa4ilyiv\xc3\xa4t k\xc3\xa4yt\xc3\xb6ss\xc3\xa4 ja v\xc3\xa4lttyiv\xc3\xa4t t\xc3\xa4ydelliselt\xc3\xa4 h\xc3\xa4vitykselt\xc3\xa4. Akropolis toimi my\xc3\xb6s keskiaikaisen, bysanttilaisen Ateenan linnoituksena. Bysanttilaisella ajalla Parthenon toimi kaupungin katedraalina ja Propylaia piispan asuntona. Frankkivallan aikana 1204\xe2\x80\x931456 linnavuorta linnoitettiin uudelleen, ja sinne rakennettiin muun muassa niin kutsuttu Frankkien torni. Propylaia toimi frankkihallitsijan asuntona. Osmanivallan aikana 1456\xe2\x80\x931822 Parthenon oli k\xc3\xa4yt\xc3\xb6ss\xc3\xa4 moskeijana ja Propylaia turkkilaisen varuskunnan p\xc3\xa4\xc3\xa4majana._NEWLINE_Venetsialaiset piirittiv\xc3\xa4t Akropolista vuonna 1687 Francesco Morosinin johdolla. 26. syyskuuta venetsialaisten tykist\xc3\xb6 ampui Parthenonia ja aiheutti sille suurta tuhoa, sill\xc3\xa4 se toimi turkkilaisten ammusvarastona ja siell\xc3\xa4 tapahtui r\xc3\xa4j\xc3\xa4hdys. Vuosina 1801\xe2\x80\x931806 Lordi Elgin irrotti rakennusten merkitt\xc3\xa4vimm\xc3\xa4t koristeosat, mukaan lukien keskeisimm\xc3\xa4t Parthenonin marmorit, ja vei ne Britanniaan. Akropolis s\xc3\xa4ilyi asuttuna aina turkkilaisvallan loppuun 1800-luvun alkupuolelle saakka. Akropoliin turkkilaiset antautuivat itsen\xc3\xa4isen Kreikan joukoille vuonna 1822._NEWLINE_Kreikan itsen\xc3\xa4istymisen j\xc3\xa4lkeen Akropolis muutettiin arkeologiseksi kohteeksi. Sen arkeologiset tutkimukset alkoivat pienimuotoisina vuosina 1835 ja 1837. Samoihin aikoihin vuonna 1833 Karl Friedrich Schinkel laati esityksen Kreikan ensimm\xc3\xa4iselle kuninkaalle Otto I:lle rakennetun kuninkaallisen palatsin sijoittamisesta Akropoliille muinaismuistojen yhteyteen. Suunnitelmasta luovuttiin, ja palatsi, my\xc3\xb6hempi Kreikan parlamenttitalo, rakennettiin kukkulan it\xc3\xa4puolelle._NEWLINE_Akropoliin j\xc3\xa4rjestelm\xc3\xa4lliset arkeologiset kaivaukset suoritti Ateenan arkeologinen seura vuosina 1885\xe2\x80\x931890. Jo kaivauksia ennen sek\xc3\xa4 niiden aikana keskiaikaiset ja turkkilaisaikaiset rakennukset purettiin ja kukkula palautettiin rakennusten osalta mahdollisimman l\xc3\xa4helle antiikin aikaista asua. Esimerkiksi Frankkien torni purettiin vuonna 1874. Akropoliin rakennusten laajamittainen kunnostusohjelma alkoi vuonna 1975. Ty\xc3\xb6 jatkuu edelleen._NEWLINE_Akropolis liitettiin Unescon maailmanperint\xc3\xb6luetteloon vuonna 1987. Sen ymp\xc3\xa4rist\xc3\xb6\xc3\xa4 kohennettiin arkeologisena n\xc3\xa4ht\xc3\xa4vyyten\xc3\xa4 Ateenan vuoden 2004 olympialaisten alla.\n_START_SECTION_\nLinnavuoren temppelit ja pyh\xc3\xa4k\xc3\xb6t\n_START_PARAGRAPH_\nParthenon_NEWLINE_Parthenon oli Athenen p\xc3\xa4\xc3\xa4temppeli Akropoliilla. Se oli omistettu Neitsyt Athenelle (Athene Parthenos) ja sijaitsi linnavuoren etel\xc3\xa4laidalla. Temppeli rakennettiin vuosina 447\xe2\x80\x93438 eaa., jolloin se seurasi paikalla olleita varhaisempia Athenen temppeleit\xc3\xa4 Hekatompedon-temppeli\xc3\xa4 ja Vanhaa Parthenonia. Temppeli edustaa doorilaista tyyli\xc3\xa4. Se on kaksoisperipteraalitemppeli, jonka julkisivussa on 8 x 17 pylv\xc3\xa4st\xc3\xa4. Temppeliss\xc3\xa4 on naos eli cella, pronaos ja opisthodomos. Sek\xc3\xa4 pronaoksen ett\xc3\xa4 opisthodomoksen edess\xc3\xa4 on kuusi pienemp\xc3\xa4\xc3\xa4 pylv\xc3\xa4st\xc3\xa4._NEWLINE_Temppelin suunnittelivat arkkitehdit Iktinos ja Kallikrates, kun taas Feidias suunnitteli taiteellisen kokonaisuuden ja veisti sis\xc3\xa4ll\xc3\xa4 temppeliss\xc3\xa4 olleen Athenen kullasta ja norsunluusta tehdyn kulttikuvan eli Athene Parthenoksen sek\xc3\xa4 julkisivun p\xc3\xa4\xc3\xa4tykolmioiden, friisien ja metooppien koristelut eli Parthenonin marmoriveistokset. P\xc3\xa4\xc3\xa4tykolmiokoristelut esittiv\xc3\xa4t Atheneen liittyvi\xc3\xa4 myyttej\xc3\xa4, friisin metoopit myyttisi\xc3\xa4 taisteluita ja naoksen ulkosein\xc3\xa4\xc3\xa4 kiert\xc3\xa4nyt toinen friisi suurta Panathenaia-juhlan kulkuetta._NEWLINE_Keskiajalla Parthenonia k\xc3\xa4ytettiin kirkkona, turkkilaisvallan aikana moskeijana. Temppeli s\xc3\xa4ilyi suhteellisen hyv\xc3\xa4ss\xc3\xa4 kunnossa vuoteen 1687, jolloin se k\xc3\xa4rsi suuria tuhoja venetsialaisten tykkitulessa. Temppeli on kunnostettu vuosina 1896\xe2\x80\x931900, 1922\xe2\x80\x931933 sek\xc3\xa4 edelleen vuodesta 1975 eteenp\xc3\xa4in. Kunnostust\xc3\xb6iss\xc3\xa4 muun muassa suuri osa pylv\xc3\xa4ik\xc3\xb6st\xc3\xa4 on korjattu._NEWLINE_Athene Poliaan temppeli ja alttari_NEWLINE_Athene Poliaalle eli kaupunkia suojelevalle Athenelle omistettu temppeli oli Akropoliin vanha Athenen temppeli. Se sijaitsi my\xc3\xb6hemm\xc3\xa4n Erekhtheionin etel\xc3\xa4puolella, samalla paikalla kuin linnavuoren kaikkein varhaisin Athenelle omistettu temppeli. Temppeli rakennettiin arkaaisella kaudella noin 529\xe2\x80\x93520 eaa. ja tuhoutui persialaissodissa vuonna 480 eaa._NEWLINE_Temppelin it\xc3\xa4puolella sijainnut Athene Poliaan alttari oli kukkulan vanha Athenen alttari, joka toimi my\xc3\xb6hemminkin temppelin jo tuhouduttua koko Akropoliin yhteisen\xc3\xa4 Athenen alttarina ja n\xc3\xa4in my\xc3\xb6s muun muassa Parthenonin alttarina._NEWLINE_Erekhtheion_NEWLINE_Erekhtheion sijaitsi kukkulan pohjoisosassa. Se oli omistettu Athene Poliaalle sek\xc3\xa4 Poseidonille ja Erekhtheukselle. Samalla se sis\xc3\xa4lsi monia Akropoliin vanhimmista kulttipaikoista ja se oli mahdollisesti rakennettu mykenel\xc3\xa4isen Ateenan kuninkaanpalatsin paikalle. Erekhtheion edustaa joonialaista tyyli\xc3\xa4 ja se tunnetaan ennen kaikkea karyatidipylv\xc3\xa4ik\xc3\xb6st\xc3\xa4\xc3\xa4n. Temppeli rakennettiin noin 421\xe2\x80\x93406 eaa._NEWLINE_Pandroseion_NEWLINE_Pandroseion oli Erekhtheionin yhteydess\xc3\xa4 heti sen l\xc3\xa4nsipuolella sijainnut Pandrosoksen kulttipaikka. Se rakennettiin Erekhtheionin rakentamisen yhteydess\xc3\xa4 noin 420 eaa. todenn\xc3\xa4k\xc3\xb6isesti vanhemmalle kulttipaikalle._NEWLINE_Athene Niken temppeli_NEWLINE_Athene Niken eli Voiton temppeli sijaitsi Akropoliin lounaiskulmassa Propylaian etel\xc3\xa4puolella. Se edusti joonialaista tyyli\xc3\xa4 ja oli Akropoliin ensimm\xc3\xa4inen puhtaasti joonialainen rakennus. Temppeli valmistui varhaisemmalle kulttipaikalle noin vuonna 420 eaa._NEWLINE_Athene Erganen pyh\xc3\xa4kk\xc3\xb6_NEWLINE_Athene Erganelle eli k\xc3\xa4sit\xc3\xb6it\xc3\xa4 suojelevalle Athenelle omistettu pieni pyh\xc3\xa4kk\xc3\xb6 tai temppeli sijaitsi oletettavasti jossakin Parthenonin l\xc3\xa4nsipuolella. Sit\xc3\xa4 ei kuitenkaan ole l\xc3\xb6ydetty._NEWLINE_Artemis Brauronian pyh\xc3\xa4kk\xc3\xb6_NEWLINE_Artemis Brauronian pyh\xc3\xa4kk\xc3\xb6 sijaitsi Akropoliin etel\xc3\xa4laidalla Parthenonin l\xc3\xa4nsipuolella. Se liittyi Artemiin kulttiin it\xc3\xa4isen Attikan Brauronissa ja rakennettiin noin 550 eaa. Se edusti doorilaista tyyli\xc3\xa4 ja sit\xc3\xa4 k\xc3\xa4ytettiin muun muassa Artemiille annettujen votiivilahjojen s\xc3\xa4ilytt\xc3\xa4miseen._NEWLINE_Pandionin pyh\xc3\xa4kk\xc3\xb6_NEWLINE_Pandionin pyh\xc3\xa4kk\xc3\xb6 oli omistettu paikalliselle heerokselle, Pandionille. Se oli aitauksella ymp\xc3\xa4r\xc3\xb6ity ulkoilmapyh\xc3\xa4kk\xc3\xb6. Pyh\xc3\xa4kk\xc3\xb6 oli rakennettu noin 450 eaa. Nykyisin pyh\xc3\xa4k\xc3\xb6n paikalla sijaitsee vanha Akropolis-museon rakennus._NEWLINE_Zeus Polieuksen pyh\xc3\xa4kk\xc3\xb6_NEWLINE_Zeus Polieukselle omistettu pyh\xc3\xa4kk\xc3\xb6 sijaitsi kukkulan it\xc3\xa4osassa sen korkeimmalla kohdalla. My\xc3\xb6s se oli aitauksella ymp\xc3\xa4r\xc3\xb6ity ulkoilmapyh\xc3\xa4kk\xc3\xb6. Pyh\xc3\xa4kk\xc3\xb6 oli rakennettu noin 500 eaa._NEWLINE_Rooman ja Augustuksen temppeli_NEWLINE_Romalle eli Rooman kaupungin henkil\xc3\xb6itym\xc3\xa4lle sek\xc3\xa4 keisari Augustukselle omistettu temppeli rakennettiin roomalaisella ajalla vuonna 27 eaa. Se oli pieni py\xc3\xb6r\xc3\xb6temppeli, jossa joonialaiset pylv\xc3\xa4\xc3\xa4t, ja sijaitsi todenn\xc3\xa4k\xc3\xb6isesti Parthenonin it\xc3\xa4puolella.\n_START_SECTION_\nLinnavuoren muut rakennelmat\n_START_PARAGRAPH_\nPropylaia ja Beul\xc3\xa9n portti_NEWLINE_Propylaia oli Akropoliin suuri porttirakennus ja sijaitsi kukkulan l\xc3\xa4nsip\xc3\xa4\xc3\xa4ss\xc3\xa4 sen ainoan luonnollisen sis\xc3\xa4\xc3\xa4nk\xc3\xa4ynnin kohdalla. Se rakennettiin osana Perikleen rakennusohjelmaa vuosina 437-432 eaa. Pylv\xc3\xa4ikk\xc3\xb6 yhdisteli doorilaista ja joonialaista tyyli\xc3\xa4. 200-luvulla jaa. Propylaian eteen rakennettiin uusi linnoitusmuuri, jossa oli niin kutsuttu Beul\xc3\xa9n portti._NEWLINE_Athene Promakhoksen patsas_NEWLINE_Athene Promakhoksen eli Esitaistelijan patsas sijaitsi Akropoliin l\xc3\xa4nsip\xc3\xa4\xc3\xa4ss\xc3\xa4 heti Propylaian j\xc3\xa4lkeen. Suurikokoinen patsas oli tehty pronssista ja n\xc3\xa4kyi kauas merelle. Patsaan veisti Feidias noin 475\xe2\x80\x93450 eaa._NEWLINE_Arrheforeion_NEWLINE_Arrheforeion sijaitsi Akropoliin pohjoislaidalla. Se rakennettiin 400-luvun lopulla eaa. Rakennuksessa asuivat arrheforoi eli kaksi kulttiteht\xc3\xa4vi\xc3\xa4 suorittanutta tytt\xc3\xb6\xc3\xa4. Sen vierest\xc3\xa4 johti salaiset portaat alas Akropoliin pohjoisrinteen pyh\xc3\xa4k\xc3\xb6ille._NEWLINE_Khalkotheke_NEWLINE_Khalkotheke sijaitsi Akropoliin etel\xc3\xa4laidalla Artemis Brauronian pyh\xc3\xa4k\xc3\xb6n vieress\xc3\xa4. Se rakennettiin noin vuonna 450 eaa. ja sai nimens\xc3\xa4 siit\xc3\xa4, ett\xc3\xa4 siell\xc3\xa4 s\xc3\xa4ilytettiin Akropoliille lahjoitettuja pronssisia ja muista metalleista tehtyj\xc3\xa4 votiivilahjoja._NEWLINE_Agrippan muistomerkki_NEWLINE_Agrippan muistomerkki sijaitsi Propylaian edustalla. Se sai nykyisen nimens\xc3\xa4 siit\xc3\xa4, ett\xc3\xa4 se omistettiin roomalaisella ajalla Marcus Agrippalle. Alun perin se oli kuitenkin Eumenes II:n hellenistisell\xc3\xa4 kaudella vuonna 178 eaa. pystytt\xc3\xa4m\xc3\xa4, ja sen huipulla oli hevosvaljakkoa esitt\xc3\xa4nyt veistos. Nykyisin ainoastaan muistomerkin pylv\xc3\xa4s on j\xc3\xa4ljell\xc3\xa4.\n_START_SECTION_\nEtel\xc3\xa4rinteen rakennukset\n_START_PARAGRAPH_\nNykyisin Akropoliin arkeologiseen alueeseen kuuluvat my\xc3\xb6s linnavuoren etel\xc3\xa4rinteen kohteet._NEWLINE_Dionysoksen teatteri_NEWLINE_Dionysos Eleuthereukselle omistettu teatteri sijaitsi Akropoliin etel\xc3\xa4rinteess\xc3\xa4. Se rakennettiin alun perin p\xc3\xa4\xc3\xa4osin puisena 500-luvulla eaa. ja uusittiin kivest\xc3\xa4 rakennetuksi vuonna 342 eaa. Siin\xc3\xa4 oli puolikaarenmuotoinen rinteeseen rakennettu katsomo, johon mahtui laajimmassa vaiheessa noin 17\xc2\xa0000 katsojaa. Teatterirakennus oli antiikin kreikkalaisen teatterin synnynpaikka, ja siell\xc3\xa4 esitettiin monien merkitt\xc3\xa4vien kreikkalaisten tragedioiden ja komedioiden ensiesitykset. Teatterin l\xc3\xa4hell\xc3\xa4 oli Dionysia-juhlien n\xc3\xa4ytelm\xc3\xa4kilpailuvoittoja juhlistaneita muistomerkkej\xc3\xa4, kuten Thrasylloksen muistomerkki ja Nikiaan muistomerkki._NEWLINE_Dionysos Eleuthereuksen pyh\xc3\xa4kk\xc3\xb6_NEWLINE_Dionysos Eleuthereuksen pyh\xc3\xa4kk\xc3\xb6 sijaitsi teatterin vieress\xc3\xa4 sen etel\xc3\xa4puolella. Pyh\xc3\xa4kk\xc3\xb6\xc3\xb6n kuului vanha Dionysoksen temppeli, joka oli rakennettu 500-luvulla eaa. yhdess\xc3\xa4 ensimm\xc3\xa4isen teatterin kanssa, sek\xc3\xa4 uudempi Dionysoksen temppeli ja stoa eli pylv\xc3\xa4shalli, jotka rakennettiin 300-luvulla eaa. teatterin uusimisen yhteydess\xc3\xa4._NEWLINE_Perikleen odeion_NEWLINE_Perikleen 400-luvulla eaa. rakennuttama odeion eli musiikkiteatteri sijaitsi heti Dionysoksen teatterin it\xc3\xa4puolella._NEWLINE_Asklepieion_NEWLINE_Asklepieion eli l\xc3\xa4\xc3\xa4kinn\xc3\xa4n jumalan Asklepioksen pyh\xc3\xa4kk\xc3\xb6 sijaitsi Akropoliin etel\xc3\xa4rinteess\xc3\xa4 teatterin l\xc3\xa4nsipuolella._NEWLINE_Eumeneen stoa_NEWLINE_Eumeneen stoa sijaitsi Herodes Atticuksen odeionin it\xc3\xa4puolella. Sen rakennutti Eumenes II hellenistisell\xc3\xa4 ajalla noin 197\xe2\x80\x93159 eaa._NEWLINE_Herodes Atticuksen odeion_NEWLINE_Herodes Atticuksen rakennuttama odeion sijaitsi Akropoliin lounaisrinteess\xc3\xa4. Se rakennettiin roomalaisella ajalla noin 161\xe2\x80\x93174. Odeion on osittain kunnostettu ja sit\xc3\xa4 k\xc3\xa4ytet\xc3\xa4\xc3\xa4n teatteriesityksiin edelleen._NEWLINE_Afrodite Pandemoksen ja Peithon pyh\xc3\xa4kk\xc3\xb6_NEWLINE_Afrodite Pandemokselle ja Peitholle omistettu pyh\xc3\xa4kk\xc3\xb6 sijaitsi kukkulan lounaisrinteess\xc3\xa4 Athene Niken temppelin alapuolella.\n_START_SECTION_\nPohjois- ja it\xc3\xa4rinteen pyh\xc3\xa4k\xc3\xb6t ja muut kohteet\n_START_PARAGRAPH_\nAkropoliin pohjois- ja it\xc3\xa4rinteell\xc3\xa4 Peripatoksen varrella sijaitsi lukuisia pyh\xc3\xa4kk\xc3\xb6j\xc3\xa4 ja muita pieni\xc3\xa4 rakennuksia._NEWLINE_Afroditen ja Eroksen pyh\xc3\xa4kk\xc3\xb6_NEWLINE_Afroditelle ja Erokselle omistettu pyh\xc3\xa4kk\xc3\xb6 sijaitsi kukkulan pohjoisrinteess\xc3\xa4 niin kutsutun Mykenel\xc3\xa4isen l\xc3\xa4hteen l\xc3\xa4hell\xc3\xa4._NEWLINE_Aglaureion_NEWLINE_Aglaureion oli Aglaurokselle pyhitetty luola, joka on l\xc3\xb6ydetty Akropoliin it\xc3\xa4puolelta. Aiemmin sen luultiin sijainneen kukkulan pohjoisrinteess\xc3\xa4 jossakin Mykenel\xc3\xa4isen l\xc3\xa4hteen l\xc3\xa4hell\xc3\xa4._NEWLINE_Muut luolapyh\xc3\xa4k\xc3\xb6t_NEWLINE_Pohjoisrinteess\xc3\xa4 sijaitsivat Apollon Hypoakraioksen luola, Olympoksen Zeuksen luola sek\xc3\xa4 Panin luola. Panin kultti perustettiin Apollonin luolan l\xc3\xa4heiseen luolaan Marathonin taistelun j\xc3\xa4lkeen, sill\xc3\xa4 jumalan katsottiin auttaneen ateenalaisia taistelussa._NEWLINE_Klepsydra_NEWLINE_Klepsydran l\xc3\xa4hdekaivo sijaitsi kukkulan luoteisrinteess\xc3\xa4. Se rakennettiin vuonna 465 eaa.\n_START_SECTION_\nEsinel\xc3\xb6yd\xc3\xb6t\n_START_PARAGRAPH_\nAkropoliin alueen esinel\xc3\xb6yd\xc3\xb6kset ja rakennusten s\xc3\xa4ilyneet koristeosat ovat esill\xc3\xa4 Akropolis-museossa kukkulan etel\xc3\xa4puolella. Monia merkitt\xc3\xa4vimmist\xc3\xa4 rakennusten koristeosista, kuten p\xc3\xa4\xc3\xa4osa Parthenonin marmoriveistoksista, niin kutsutut Elginin marmorit, sek\xc3\xa4 yksi Erekhtheionin karyatideista on kuitenkin viety British Museumiin. J\xc3\xa4ljelle j\xc3\xa4\xc3\xa4neet koristeveistokset on siirretty Akropolis-museoon ja niiden paikalle rakennuksiin on asennettu kopiot. Merkitt\xc3\xa4viin kukkulalta l\xc3\xb6ydettyihin yksitt\xc3\xa4isiin veistoksiin lukeutuvat muun muassa niin kutsutut Kritioksen efebi ja Moskhoforos.'